ROZHODNUTIE KOMISIE
z 23. júla 2004
o nákupe klasických vakcín proti moru ošípaných v spoločenstve a založení skladu s týmito vakcínami pre spoločenstvo
(oznámené pod číslom dokumentu K(2004) 2056)
(Text s významom pre EHP)
(2004/571/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na rozhodnutie Rady 90/424/EHS z 26. júna 1990 o výdavkoch vo veterinárnej sfére (1) a najmä vzhľadom na článok 6 ods. 2 a článok 8 ods. 2,
so zreteľom na smernicu Rady 2001/89/ES z 23. októbra 2001 o opatreniach Komisie na kontrolu klasického moru ošípaných (2) a najmä vzhľadom na článok 18 ods. 2,
keďže:
(1)
Klasický mor ošípaných je hrozbou pre domáce ošípané a divé svine (diviaky) v spoločenstve.
(2)
Vypuknutie klasického moru ošípaných v domácich ošípárňách môže viesť k veľmi vážnym dôsledkom a ekonomickým stratám v spoločenstve, najmä ak sa vyskytne v oblastiach s vysokým počtom ošípaných.
(3)
Pravidlá použitia mimoriadnej vakcinácie domácich ošípaných a divých svíň a definícia marker-vakcíny sú stanovené v smernici 2001/89/ES.
(4)
Spoločenstvo má už na sklade 1 000 000 dávok živej zriedenej vakcíny proti klasickému moru ošípaných.
(5)
Podľa rozhodnutia Komisie 2002/106/ES z 1. februára 2002 o schválení Diagnostickej príručky stanovujúcej diagnostické postupy, metódy vzorkovania a kritériá vyhodnocovania laboratórnych testov na potvrdenie klasického moru ošípaných (3), vyšiel vhodný rozlišujúci test na rozlíšenie zaočkovaných ošípaných od ošípaných prirodzene infikovaných vírusom moru ošípaných. Marker-vakcíny, ktoré už boli schválené na predaj v spoločenstve, preto možno použiť v prípade mimoriadnej vakcinácie domácich ošípaných.
(6)
Súčasná prax týkajúca sa kontroly klasického moru ošípaných u divých svíň v spoločenstve ukazuje, že vakcinácia týchto svíň prostredníctvom vakcíny podávanej cez orálne návnady môže byť účinná.
(7)
Za účelom posilnenia schopnosti spoločenstva reagovať na klasický mor ošípaných je potrebné nakúpiť adekvátne množstvo dávok marker-vakcíny a vakcíny podávanej prostredníctvom orálnych návnad a zabezpečiť, aby boli uchované v sklade, kde budú okamžite k dispozícii v prípade nutnosti.
(8)
Opatrenia navrhnuté v tomto Rozhodnutí sú v súlade so stanoviskom Stáleho výboru pre potraviny a zdravie zvierat,
PRIJALA TOTO ROZHODNUTIE:
Článok 1
1. Hneď ako to bude možné, spoločenstvo nakúpi 1 800 000 dávok marker-vakcíny proti klasickému moru ošípaných.
2. Spoločenstvo zabezpečí skladovanie a distribúciu vakcíny uvedenej v paragrafe 1.
Článok 2
Maximálne náklady na opatrenia uvedené v článku 1 nepresiahnu 1 500 000 EUR.
Článok 3
1. Hneď ako to bude možné spoločenstvo nakúpi 500 000 dávok vakcíny proti klasickému moru ošípaných, ktoré sa budú podávať orálne divým sviniam.
2. Spoločenstvo zabezpečí skladovanie a distribúciu vakcíny uvedenej v paragrafe 1.
Článok 4
Maximálne náklady na opatrenia uvedené v článku 3 nepresiahnu 500 000 EUR.
Článok 5
Opatrenia uvedené v článku 1 ods. 2 a článku 3 ods. 2 vykoná Komisia v spolupráci s dodávateľmi, ktorých určí tender.
Článok 6
Toto rozhodnutie je adresované členským štátom.
V Bruseli 23. júla 2004